Zagreb, 22. kolovoza 2019.g.

**Z A P I S N I K**

sa **60. sjednice** Povjerenstva za odlučivanje o sukobu interesa održane dana 22. kolovoza 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Aleksandra Jozić-Ileković, Davorin Ivanjek i Tatijana Vučetić

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 59. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva koji su bili prisutni na 59. sjednici jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Član Povjerenstva Davorin Ivanjek predlaže da se na današnjoj sjednici ne raspravlja o predmetu pod toč. 3. dnevnog reda do pribavljanja podataka o učestalosti i vremenskom intervalu obavljanja povremenih i privremenih poslova sukladno dosadašnjoj praksi Povjerenstva. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **M-115/19 na zahtjev dužnosnika IVANA MADUNIĆA, ravnatelja Agencije za osiguranje radničkih tražbina,** iznosi predmet i navodi da je dužnosnik podnio zahtjev za mišljenjem u kojem traži pojašnjenje odredbe ZSSI-a koja govori o „bitnoj promjeni imovinskog stanja" te postavlja upit mora li u Izvješću o imovinskom stanju prijaviti promjene koje je u zahtjevu pojedinačno naveo.

Izvjestiteljica navodi da je prilikom provjere Izvješća o imovinskom stanju dužnosnika utvrđeno da dužnosnik u Izvješću nije naveo novo kupljeno vozilo i novi kredit.

Izvjestiteljica predlaže da se donese mišljenje u kojem će se dužnosniku dati uputa da sve promjene za koje je postavio upit navede u Izvješću o imovinskom stanju uz napomenu da za neke od podataka o imovini nije potrebno podnositi izvješće o imovinskom stanju povodom bitne promjene, te će se dužnosnika uputiti na Smjernicu koju je Povjerenstvo donijelo u svezi bitnih promjena na imovini. S obzirom da je utvrđeno da pojedini podaci nisu navedeni u Izvješću o imovinskom stanju provest će se redovita provjera Izvješća o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-116/19 na zahtjev dužnosnika JAKOVA VETME, općinskog načelnika Općine Klis,** iznosi predmet i navodi da je dužnosnik podnio zahtjev za mišljenjem u kojem postavlja upit postoji li mogućnost da v.d. pročelnika za opće i društvene poslove u Općini Klis, bude i direktor u trgovačkom društvu čiji je osnivač i vlasnik ujedno i sama općina navodeći da navedena osoba nema nikakvu povezanost sa dužnosnikom.

Izvjestiteljica predlaže da se donese mišljenje da nema zapreke da ista osoba bude direktor i v.d. pročelnika općine s tim da se uputiti dužnosnika da vodi računa o eventualnom preklapanju kontrole i sličnih situacija u kojima bi se navedena osoba mogla naći u situaciji sukoba interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić Ileković kao izvjestiteljica u predmetu **M-118/19 na zahtjev dužnosnice DUBRAVKA BREZAK STAMAĆ, ravnateljice Agencije za odgoj i obrazovanje** iznosi predmet i navodi da je dužnosnica podnijela zahtjev za mišljenjem u kojem postavlja upit može li uz obnašanje dužnosti ravnateljice obnašati mandat u Gradskoj skupštini odnosno biti gradska vijećnica i primati naknadu.

Izvjestiteljica predlaže da se donese mišljenje da sukladno odredbama ZSSI-a dužnosnica ne može u isto vrijeme biti gradska vijećnica i ravnateljica, a da se u svezi obrazloženja nespojivih dužnosti uputi na nadležno Ministarstvo uprave.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-268/19 na zahtjev IVICE AKMADŽE, ovlaštenika za obavljanje poslova glavnog tajnika Ministarstva hrvatskih branitelja** iznosi predmet i navodi kako je ovlaštenik za obavljanje poslova glavnog tajnika Ministarstva hrvatskih branitelja podnio zahtjev u kojem moli Povjerenstvo da mu se dostavi pismeno obrazloženje stava Povjerenstva za odlučivanje o sukobu interesa temeljem kojeg nije potrebno da podnese Izvješće o imovinskom stanju dužnosnika.

Izvjestiteljica predlaže da se donese mišljenje da ovlaštenik za obavljanje poslova glavnog tajnika Ministarstva hrvatskih branitelja nije rukovodeći državni službenik u smislu odredbi ZSSI-a te nije u obvezi podnijeti izvješće o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,35 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**